Konflikterne i Mellemøsten er en af mærkesagerne for den nyslåede folketingskandidat Yahya Hassan. Det kommer tydeligt til udtryk denne aften, når han er gæst i programmet 'Vi ses hos Clement' på DR2.

- Hvorfor snakker vi ikke om, hvor mange mennesker vi har myrdet i Irak, Afghanistan og Libyen? Hvorfor snakker vi ikke om, at vi har destabiliseret nogenlunde velfungerende stater og nationer, selvom præsidenterne kunne have været nogle despoter - hvilket de har til fælles med nogle af vores egne statsledere, siger Yahya Hassan, som stiller op for Nationalpartiet.

Læs også : Yahya Hassans kandidatur har gavnet Nationalpartiet

Forskellig tøjstil

Direkte adspurgt hvilke vestlige statsledere man efter hans mening kan sammenligne med diktatorer og krigsforbrydere som Iraks Saddam Hussein, Syriens Bashar al-Assad og Libyens Muammar Gaddafi, svarer han:

- Med for eksempel Obama, kan man sige.

Clement Kjersgaard spørger flere gange, om den succesfulde digter mener, at der ikke er forskel på USA's præsident og krigsforbryderen Saddam Hussein, og Yahya Hassan fastholder, at sammenligningen er ganske reel.

- Selvfølgelig er der da forskelle. De har forskellig tøjstil og sådan noget. Den ene retfærdiggør sig måske lidt mere religiøst, mens den anden retfærdiggør sig selv lidt mere med demokratiet, siger Nationalpartiets folketingskandidat.

Læs også : VIDEO Yahya Hassan: Jeg har altid kæmpet på modstanderens præmisser

Droner dræber flere

Du ser ingen substantiel forskel på Obama og Gaddafi?

- Jeg ser ingen forskel på, om man råber "Gud er den største" og myrder en håndfuld mennesker, eller man råber "Demokrati" og sender en drone ind over Afghanistan. Jo, forskellen er, at dronerne er meget mere dødbringende, siger Yahya Hassan.